Document ID: 31989D0188

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 23ης Φεβρουαρίου 1989
περί των αιτήσεων επιστροφής και προκαταβολών όσον αφορά τις ενισχύσεις που χορηγούνται βάσει του κανονισμού (ΕΟΚ) αριθ. 1402/86 του Συμβουλίου
(Το κείμενο στην αγγλική γλώσσα είναι το μόνο αυθεντικό)
(89/188/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1402/86 του Συμβουλίου της 6ης Μαΐου 1986 που θεσπίζει κοινή ενέργεια για την προώθηση της γεωργίας των νησιών της Σκοτίας στα ανοικτά των βόρειων και δυτικών ακτών της, εκτός από τα Western Isles (Outer Hebrides) (1), και ιδίως το άρθρο 7 παράγραφος 4,
Εκτιμώντας:
ότι οι αιτήσεις επιστροφής και οι αιτήσεις προκαταβολών που υποβάλλονται από το Ηνωμένο Βασίλειο στο Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) - τμήμα Προσανατολισμού περιλαμβάνουν ορισμένα στοιχεία βάσει των οποίων είναι δυνατό να εξακριβωθεί ότι η δαπάνη είναι σύμφωνη με τις διατάξεις του κανονισμού (ΕΟΚ) αριθ. 1402/86 και το πρόγραμμα που υποβάλλει το Ηνωμένο Βασίλειο έχει γίνει δεκτό από την Επιτροπή, σύμφωνα με το άρθρο 3 παράγραφος 3 αυτού του κανονισμού·
ότι, για να είναι δυνατή μια πραγματική εξακρίβωση, το Ηνωμένο Βασίλειο παρέχει όλα τα αποδεικτικά έγγραφα στη διάθεση της Επιτροπής για μια τριετή περίοδο μετά την καταβολή της τελευταίας επιστροφής·
ότι, για να διευκολυνθεί η καταβολή των προκαταβολών που προβλέπεται στο άρθρο 7 παράγραφος 3 του κανονισμού (ΕΟΚ) αριθ. 1402/86, πρέπει να προβλεφθούν κανόνες σχετικά με τις συναφείς διαδικασίες·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Οι αιτήσεις επιστροφής που αναφέρονται στο άρθρο 7 παράγραφος 1 του κανονισμού (ΕΟΚ) αριθ. 1402/86 πρέπει να είναι σύμφωνες με τους πίνακες των παραρτημάτων Ι και ΙΙΙ.
2. Το Ηνωμένο Βασίλειο υποβάλλει στην Επιτροπή, με την πρώτη αίτηση επιστροφής, κείμενα των διατάξεων εθνικής εφαρμογής και επαλήθευσης και κείμενα με διοικητικές οδηγίες και τα έντυπα και κάθε άλλο έγγραφο σχετικά με τη διοικητική εφαρμογή του μέτρου.
Άρθρο 2
Το Ηνωμένο Βασίλειο παρέχει στη διάθεση της Επιτροπής, για τρία έτη μετά τη χορήγηση της τελευταίας επιστροφής, όλα τα αποδεικτικά έγγραφα ή επικυρωμένα αντίγραφά τους που έχει στην κατοχή του, βάσει των οποίων εγκρίθηκαν οι ενισχύσεις που προβλέπονται από τον κανονισμό (ΕΟΚ) αριθ. 1402/86 καθώς και τις αιτήσεις επιστροφής και προκαταβολών που έχουν καταρτιστεί.
Άρθρο 3
Οι αιτήσεις προκαταβολών που αναφέρονται στο άρθρο 7 παράγραφος 3 του κανονισμού (ΕΟΚ) αριθ. 1402/86 πρέπει να είναι σύμφωνες με τους πίνακες των παραρτημάτων IV και V.1.1 ως V.6.
Άρθρο 4
1. Οι προκαταβολές του ΕΓΤΠΕ - τμήμα Προσανατολισμού δεν υπερβαίνουν το 80 % της κοινοτικής συμβολής στη χρηματοδότηση της δαπάνης που προβλέπεται κατά τη διάρκεια του έτους αναφοράς.
2. Προκαταβολές που δεν δαπανώνται κατά τη διάρκεια του έτους για το οποίο έχουν καταβληθεί, αφαιρούνται από την προκαταβολή που καταβάλλεται για το έτος που ακολουθεί.
3. Οι προκαταβολές για το έτος που ακολουθεί δεν καταβάλλονται, εάν δεν υποβληθούν πρώτα στην Επιτροπή τα εξής έγγραφα:
- είτε μια έκθεση που καταρτίζεται σύμφωνα με τον πίνακα του παραρτήματος VI, όπου ανακεφαλαιώνεται η πρόοδος των ενεργειών κατά τη διάρκεια του προηγούμενου έτους για το οποίο έχουν καταβληθεί οι προκαταβολές,
- είτε η τελική αίτηση επιστροφής που καταρτίζεται σύμφωνα με το άρθρο 1 παράγραφος 1.
Άρθρο 5
Η παρούσα απόφαση απευθύνεται στο Ηνωμένο Βασίλειο.
Βρυξέλλες, 23 Φεβρουαρίου 1989.

Labels: 2
4
19
6
18
15